b'\n_START_ARTICLE_\nSremska fronta\n_START_PARAGRAPH_\nSremska fronta je bila bori\xc5\xa1\xc4\x8de druge svetovne vojne v Sremu na Hrva\xc5\xa1kem od jeseni 1944 do 1945. Po osvoboditvi Beograda se je tu Narodnoosvobodilna vojska Jugoslavije borila proti silam osi in ob velikih izgubah prebila fronto.\n_START_SECTION_\nZgodovina\n_START_PARAGRAPH_\nOktobra 1944 se je nem\xc5\xa1ka vojska umikala iz ju\xc5\xbene Srbije in Beograda ter so jo Narodnoosvobodilna vojska in Rde\xc4\x8da armada preganjale dalje proti zahodu in kmalu osvobodili tudi vzhodni Srem. Sovra\xc5\xbenik se je kon\xc4\x8dno ustavil na \xc4\x8drti od mad\xc5\xbearske meje pri Bar\xc4\x8du po Dravi, prek Vukovarja in \xc5\xa0ida na Savo in Drino do njenega zgornjega toka. Od tam je fronta tekla \xc4\x8dez Hercegovino na planine Vranico, Radu\xc5\xa1o, Mosor in Staretino ter \xc4\x8dez Karlobag na Jadransko morje. Fronta severno od Save, t. i. sremska fronta, je bila urtjena \xc4\x8drta s strelskimi jarki, bunkerji in drugimi fortifikacijskimi sistemi ter z velikimi silami na obeh straneh, ju\xc5\xbeneje pa so bile utrjene le posamezne klju\xc4\x8dne to\xc4\x8dke. Od 1. januarja so bile na fronti tri jugoslovanske armade, in to 3. armada na severu, 1. armada v sredini in 2. armada na jugu, deloma \xc5\xbee v Bosni. Rde\xc4\x8da armada in bolgarska vojska sta se \xc5\xbee decembra 1944 premestili na Mad\xc5\xbearsko. Najhuj\xc5\xa1i boji na sremski fronti so bili januarja pri Opatovcu in marca pri Donjem Miholjcu in Valpovem na Dravi ter aprila na srednjem odseku, ko je jugoslovanska armada prebila fronto in krenila v poslednji pohod za osvoboditev zahodnega dela Jugoslavije. Sremsko fronto sta 16. februarja in nekaj dni zatem lo\xc4\x8deno obiskala mar\xc5\xa1ala Josip Broz - Tito in Harold Alexander.\n_START_SECTION_\nSpominski park\n_START_PARAGRAPH_\nKoncem 80-tih let 20. stoletja je bil v Ada\xc5\xa1evcih pri \xc5\xa0idu odprt spominski park Sremski front, ki predstavlja monumentalno spominsko-muzejsko celoto. Na posebnih zidovih so postavljene bronaste plo\xc4\x8dice z imeni vseh padlih, tako jugoslovanskih, kakor tudi sovjetskih, italijanskih in bolgarskih vojakov. Imena padlih so razvr\xc5\xa1\xc4\x8dena po enotah katerim so pripadali. Zaklju\xc4\x8dek spomeni\xc5\xa1kega parka pa predstavlja stiliziran bunker v kateren je bogata muzejska zbirka.'